Miriam Makeba

Biografi

Makebas mor tilhørte Swazifolket og var sangoma eller tradisjonell healer. Hennes far var av Xhosafolket. Han døde i 1938 da datteren var bare seks år. Miriam Makeba begynte å synge i 1950, da med gruppen Manhattan Brothers. Senere startet hun sin egen gruppe, The Skylarks, som laget musikk i en blanding av jazz og tradisjonelle sørafrikanske melodier.
I 1959 var hun med i musikalen  King Kong sammen med sin fremtidige mann, Hugh Masekela. Hun solgte godt som plateartist, men fikk lite provisjon fra salget og søkte seg bort fra Sør-Afrika. Da hun ble med i anti-Apartheid-dokumentaren Come Back, Africa i 1959 fikk hun sin sjanse. Hun ble invitert til Filmfestivalen i Venezia i Italia, hvorpå hun valgte å ikke returnere hjem. Etter dette ble hennes sørafrikanske pass inndratt og ble fratatt statsborgerskapet.

1966 - Får Grammyprisen

Makeba møtte Harry Belafonte i London, og han bidro til at hun fikk reise til USA. Hun fikk da utgitt flere av sine største hitter, blant annet Pata Pata, The Click Song (Qongqothwane på Xhosa), og Malaika. Andre kjente sanger er Mbube og Laku Tshone 'llanga. I  1966 fikk Makeba og Harry Belafonte Grammy Award for innspillingen An Evening With Belafonte/Makeba. De vant klassen for Beste folkemusikk. Albumet tok for seg undertrykkelsen av sørafrikanere under Apartheid.  
I 1963 holdt hun et følelsesmessig vitnesbyrd foran FNs komité mot Apartheid. Etter dette ble Makebas plater forbudt i Sør-Afrika og hun mistet sitt statsborgerskap og sin rett til å returnere til sitt land.
Da hun giftet seg med den  trinidadiske menneskerettighetsaktivisten og Black Panthers-lederen Stokely Carmichael i 1968, skapte dette en del kontrovers i USA og både platekontrakter og turneer ble kansellerert. Etter dette flyttet paret til Guinea, hvor de ble nære venner med president Ahmed Sékou Touré og hans hustru. Hun ble erklært uønsket i USA i 1970-årene. Makeba skilte seg fra Carmichael i 1973, og fortsatte å opptre hovedsakelig i Afrika, Sør-Amerika og Europa. Hun ble valgt som Guineas delegat til FN, og for sitt arbeid fikk hun Dag Hammarskjölds fredspris i 1986.
Da hennes eneste datter, Bongi Makeba, døde i 1985, flyttet hun til Brussel. I 1987 deltok hun på Paul Simons Graceland-turne. Kort tid senere utgav hun selvbiografien Makeba: My Story (ISBN 0-453-00561-6).

1990 - Returnerer til Sør-Afrika

Nelson Mandela overtalte henne til å returnere til Sør-Afrika i 1990. Hun ble i 1992 med i filmen Sarafina, om Soweto-opprøret i 1976. Makeba spilte Angelina, Sarafinas mor. I 2002 var hun med i dokumentaren Amandla!: A Revolution in Four-Part Harmony, en film med refleksjoner fra Apartheid.
I january 2000 kom hennes album Homeland, produsert av bl.a. Michael Levinsohn og utgitt av Putumayo World Music. Homeland ble nominert til Grammypris i Best World Music-kategorien. Hun fikk i 2001 Otto Hahn Peace Medal (Gullet) av ’’United Nations Association of Germany’’ (DGVN) i Berlin, for «outstanding services to peace and international understanding». I 2002 delte hun Polar Music Prize med Sofia Gubaidulina. I 2004 ble Makeba stemt frem som nummer 38 i den sørafrikanske kringkastingen, SABC3s kåring av De største sørafrikanere (Great South Africans). 
Makeba begynte en 14 måneders avskjedsturne verden over i 2005, med konserter i alle landene hun hadde besøkt i sin karriere. Hennes siste konsert ble holdt 8. oktober 2007 under The Sugar and Spice festival i Gateshead, England. Etter dette opptrådte hun under Melafestivalen på Rådhusplassen i Oslo 22. august 2008, invitert av Stiftelsen Horisont.
Makeba har også opptrådt/samarbeidet med Dizzie Gillespie og Paul Simon (Graceland-albumet).
Hun døde av hjerteinfarkt i morgentimene etter en konsert i Castel Volturno i Italia, den 10. november 2008. Konserten var en støttekonsert for forfatteren Roberto Saviano, og hans kamp mot den mafialignende organisasjonen Camorra.

I litteraturen

Miriam Makeba er også motiv i Hans Børlis dikt "Makeba synger".